ID-DEĊIŻJONI TAL-KUMMISSJONI
ta' l-10 ta' Frar 2005
li tawtorizza ċerti Stati Membri sabiex jużaw informazzjoni minn għejun oħra apparti stħarriġ statistiku għall-istħarriġ ta' l-2005 dwar l-istruttura ta' azjendi agrikoli
(innotifikata taħt in-numru tad-dokument C(2005) 284)
(It-testi bid-Daniż, il-Ġermaniż, l-Estonjan, l-Ingliż, il-Finlandiż, il-Franċiż, l-Olandiż, is-Sloven u l-Iżvizzeru biss huma awtentiċi)
(2005/124/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KEE) Nru 571/88 tad-29 ta' Frar 1988 dwar l-organizzazzjoni ta' l-istħarriġ tal-Komunità dwar l-istruttura ta' azjendi agrikoli (1), u b'mod partikolari l-Artikolu 8(2) tiegħu,
Billi:
(1)
Waqt li jkunu stabbiliti l-karatteristiċi li għandhom jiġu mistħarrġa, għandu jsir sforz sabiex, kemm jista' jkun, il-piż fuq dawk li qegħdin iwieġbu l-istħarriġ, ikun limitat. Skond l-Artikolu 8(2) tar-Regolament (KEE) Nru 571/88, ċerti Stati Membri talbu li jkunu awtorizzati sabiex jużaw informazzjoni li hija diġà disponibbli minn għejun oħra apparti stħarriġ statistiku, fl-istħarriġ ta' l-2005 dwar l-istruttura ta' l-azjendi agrikoli, għal ċerti karatteristiċi.
(2)
Ir-riżultati ta' l-Istħarriġ dwar l-Istruttura tal-Farm huma ta' importanza kbira għall-Politika Agrikola Komuni. Huwa meħtieġ li tinżamm kwalità għolja ta' informazzjoni, u għalhekk l-użu ta' data minn għejun oħra apparti l-istħarriġ statistiku jistgħu jkunu aċċettati biss jekk dawn id-data huma ta' min jorbot fuqhom daqs dawk mill-istħarriġ ta' l-istatistika.
(3)
L-Istati Membri wara li talbu sabiex ikunu awtorizzati li jużaw data minn għejun oħra apparti minn stħarriġ statistiku pprovdew lill-Kummissjoni b'dokumentazzjoni teknika f'dak li għandu x'jaqsam mar-rilevanza u l-preċiżjoni ta' dawn l-għejun. Wara li tkun eżaminata din id-dokumentazzjoni teknika, l-awtorizzazzjonijiet li ntalbu mill-Istati Membri għandhom ikunu konċessi.
(4)
Il-miżuri previsti f'din id-Deċiżjoni huma skond l-opinjoni tal-Kumitat Permanenti għall-Istatistika ta' l-Agrikoltura, stabbilit bid-Deċiżjoni tal-Kunsill 72/279/KEE (2),
ADDOTTAT DIN ID-DEĊIŻJONI:
Artikolu 1
1. L-Istati Membri mniżżlin f' lista fl-Anness huma awtorizzati sabiex jużaw informazzjoni li hija diġà disponibbli minn għejun apparti stħarriġ statistiku fl-Istħarriġ ta' l-Istruttura tal-Farm 2005 għall-ċerti karatteristiċi.
Dawn l-għejun se jkunu stipolati fl-Anness.
2. L-Istati Membri kkonċernati se jwettqu l-miżuri meħtieġa sabiex jiżguraw li din l-informazzjoni hija mill-anqas ta' l-istess kwalità bħal dik ta' l-informazzjoni miksuba minn stħarriġ statistiku. Se jipprovdu rapport li jivverifika l-kwalità ta' dawn l-għejun ta' informazzjoni.
Artikolu 2
Din id-Deċiżjoni hija indirizzata lir-Renju tal-Belġju, ir-Renju tad-Danimarka, ir-Repubblika Federali tal-Ġermanja, ir-Repubblika ta' l-Estonja, ir-Renju ta' l-Olanda, ir-Repubblika ta' l-Awstrija, ir-Repubblika tas-Slovenja, ir-Repubblika tal-Finlandja, ir-Renju ta' l-Isvezja, u r-Renju Unit tal-Gran Brittanja u L-Irlanda ta' Fuq.
Magħmula fi Brussell, fl-10 ta' Frar 2005.